เดจาวู
*ทันทีที่เห็นการเคลื่อนไหวของดัชนีวานนี้ ทำให้ “โมนิก้า” รู้สึกเหมือนเดจาวู เพราะการที่ดัชนีดีดกลับขึ้นไปบวกจากแรงซื้อกลับหลังดัชนีลงมาแรง ๆ ด้วยมูลค่าการซื้อขายที่ไม่ถึง 4 หมื่นล้านบาท มันเป็นแพตเทิร์นที่เคยได้เห็นกันมาแล้วหลายครั้งในวันที่ปัจจัยรอบด้านยังไม่ชัดเจน ดังนั้นการที่ดัชนีมาปิดที่ระดับ 1,632.32 จุด บวกขึ้นไป 6.41 จุด หรือ 0.39% ด้วยมูลค่าการซื้อขาย 3.82 หมื่นล้านบาท จึงไม่ใช่เรื่องน่ายินดียินร้ายได้แบบเต็มเม็ดเต็มหน่วย
26 มี.ค. 2562

เจาะกระดาน : โมนิก้าและทีมงาน
*ทันทีที่เห็นการเคลื่อนไหวของดัชนีวานนี้ ทำให้ “โมนิก้า” รู้สึกเหมือนเดจาวู เพราะการที่ดัชนีดีดกลับขึ้นไปบวกจากแรงซื้อกลับหลังดัชนีลงมาแรง ๆ ด้วยมูลค่าการซื้อขายที่ไม่ถึง 4 หมื่นล้านบาท มันเป็นแพตเทิร์นที่เคยได้เห็นกันมาแล้วหลายครั้งในวันที่ปัจจัยรอบด้านยังไม่ชัดเจน ดังนั้นการที่ดัชนีมาปิดที่ระดับ 1,632.32 จุด บวกขึ้นไป 6.41 จุด หรือ 0.39% ด้วยมูลค่าการซื้อขาย 3.82 หมื่นล้านบาท จึงไม่ใช่เรื่องน่ายินดียินร้ายได้แบบเต็มเม็ดเต็มหน่วย
*ด้วยเหตุนี้เดี๊ยนถึงมองการฟื้นตัวของตลาดหุ้นไทยต่อจากนี้ยังคงเป็นไปอย่างจำกัด เนื่องจากภาพรวมนักเล่นยังสงวนท่าทีคอยระมัดวังการลงทุนอยู่มาก เพราะท่ามกลางความกังวลเกี่ยวกับแนวโน้มการชะลอตัวของเศรษฐกิจทั่วโลก และปัจจัยในประเทศที่ยังไม่แน่นอน ทำให้บรรยากาศช่วงนี้ยังไม่น่าลงทุนสักเท่าไหร่นัก ถึงได้เห็นแรงซื้อ ๆ ขาย ๆ สลับกันออกมาในหุ้นแต่ละตัวแบบกระหยุมกระหยิมเจ้าค่ะ
*ประเด็นที่น่าสนใจในเที่ยวนี้เลยกลายเป็นการประคองตัวยืนเหนือแนวรับระดับ 1,620 จุดให้ได้ตลอดรอดฝั่ง เพราะหากหุ้นกลับหัวลงมาจากจุดนี้ถือเป็นช็อตที่สะท้อนให้เห็นว่านักลงทุนหลายกลุ่มเริ่มไม่เอาตลาดหุ้น ต่อจากนี้จะดันยังไงก็คงดันไม่ขึ้น “โมนิก้า” ถึงจั่วหัวข่าวให้นักเล่นกลับไปคิดเป็นการบ้านอีกรอบ เพื่อจะได้รับมือกับสถานการณ์ที่จะเกิดขึ้นในอนาคตไงล่ะคะ
*ในรายของ FN ก่อนหน้านี้เจอศึกหนักราคาร่วงแบบไม่มีทีท่าว่าจะฟื้น ล่าสุดได้เห็นแรงซื้อกลับเข้ามาอย่างหนาแน่น ดันหุ้นขึ้นมาปิดที่ระดับ 2.08 บาท ปรับตัวขึ้น  0.18 บาท หรือ 9.47% ด้วยมูลค่าการซื้อขาย 34.68 ล้านบาท ส่งผลให้ภาพรวมหุ้นดูดีขึ้นมาเป็นลำดับ ขาดแค่สตอรี่ที่จะเป็นตัวจุดติดในด้านพื้นฐานอีกสักนิด “โมนิก้า” รับรองว่าแจ่มแน่นอนเจ้าค่ะ !
*อีกรายที่มีความน่าสนใจไม่แพ้กันอย่าง TU ซึ่งก่อนหน้านี้หุ้นทำท่าว่าจะย่อตัวลงมาแต่กลับไม่ลงมาจริงจังเสียที เหตุผลที่เป็นเช่นนั้นเพราะแนวรับ 18.00 บาท เขายังแกร่ง ! แถมพื้นฐานหุ้นยังมีเรื่องให้ลุ้นอีกเพียบ จากประสบการณ์ของ “โมนิก้า” มันบ่งบอกให้รู้ว่าหุ้นยังไปต่อได้ ถึงไม่แปลกใจที่หุ้นจะขึ้นมาปิดที่ระดับ 19 บาท ปรับตัวขึ้น  0.20 บาท หรือ 1.06% ด้วยมูลค่าการซื้อขาย 389.96 ล้านบาท แม้ภาวะตลาดหุ้นจะยังผันผวน เห็นแบบนี้แล้วถึงอยากลุ้นให้วิ่งไปถึงไฮเดิม 20.10 บาทนู้นเลยเจ้าค่ะ
*ด้านหุ้น CBG ถูกแรงขายซัดลงมาหมอบที่ระดับ 54.25 บาท ปรับตัวลดลง  2.25 บาท หรือ 3.98% ด้วยมูลค่าการซื้อขาย 317.49 ล้านบาท “เดี๊ยน” มองการเคลื่อนไหวช่วงนี้เป็นเหมือนจุดวัดใจที่จะบ่งบอกว่าหุ้นจะดีดกลับหรือไปต่อ เพราะสัญญาณเทคนิคเริ่มหันหัวกลับลงมาให้เห็นมากขึ้น งานนี้หากราคาหลุดเส้นค่าเฉลี่ย 25 วันลงไปเมื่อไหร่ มีร้อน ๆ หนาว ๆ แน่นอนเจ้าค่ะ
*มาดูกันที่หุ้น SPRC หลังจากถูกขายลดความเสี่ยงออกมาตั้งแต่ต้นสัปดาห์ ล่าสุดวานนี้ราคาหุ้นยังไม่มีทีท่าว่าจะดีดกลับ เพราะยังมีแรงขายออกมามากกว่าแรงซื้อจนมาปิดตลาดที่ระดับ 10.80 บาท ปรับลดลง 0.10 บาท หรือ 0.92% ด้วยมูลค่าการซื้อขาย 324.81 ล้านบาท รูปแบบการไหลลงมาจนหลุดทุกเส้นค่าเฉลี่ยแบบนี้ มันออกอาการให้เห็นว่าหุ้นมีโอกาสที่จะหลุดลงไปทดสอบแนวรับ 9.75 บาทนะเจ้าค่ะ
*ส่วนในรายของ TACC ไม่ต้องเกาะกระแสเลือกตั้งอย่างใคร ๆ แต่ราคาก็วิ่งขึ้นมาปิดที่ระดับ 3.36 บาท บวกไป 0.08 บาท หรือขึ้นไป 2.44% ด้วยมูลค่าการซื้อขาย 37.29 ล้านบาท แบบไม่แคร์ความผันผวน ส่งผลให้หุ้นบวกอย่างต่อเนื่องเป็นวันที่ 5 หลังจากผู้บริหารออกมาปักธงรายได้ปี 2562 ว่าจะเติบโต 15-20% จากการป้อนเครื่องดื่มเข้าเซเว่นฯ อย่างต่อเนื่อง ฟากกราฟเทคนิคเป็นขาขึ้นเต็มรูปแบบ เห็นแบบนี้ “โมนิก้า” ว่าเป้าหมายต่อไป 3.50 บาทคงอยู่ไม่ไกลเกินเอื้อมแล้วล่ะเจ้าค่ะ
*ด้านหุ้นเล็ก BIZ ทะยานขึ้นมาปิดที่ระดับ 2.90 บาท บวกไป 0.04 บาท หรือขึ้นไป 1.40% ด้วยมูลค่าการซื้อขาย 6.15 ล้านบาท เรื่องนี้ “โมนิก้า” มองว่าเป็นเรื่องของแรงซื้อรับกระแสข่าวดีปิดดีลงานใหม่ บวกกับมีงานให้ลุ้นจากการเข้าประมูลงานที่กำลังทยอยเข้ามา ถือเป็นจังหวะที่ช่วยกระตุกต่อมความหวังว่าด้านราคาที่น่าจะขยับขึ้นไปได้อีก เพราะนอกจากพื้นฐานจะแน่นปึ้กแล้วยังเป็นการซื้อขายบนค่า P/E ต่ำเพียง 14 เท่า ของดีราคาถูกใครก็อยากมีประดับพอร์ตจริงไหมจ๊ะ ?
*ปิดท้ายที่ RS วานนี้ราคาวิ่งคึกรอบใหม่พร้อมด้วยวอลุ่มแน่น ๆ โดยราคาวิ่งมาปิดที่ระดับ 18.30 บาท บวก 0.50 บาท หรือ 2.81% ด้วยมูลค่าการซื้อขาย 194.30 ล้านบาท หลังเตรียมเข้าเทรดหมวดธุรกิจพาณิชย์-ค้าปลีก 29 มี.ค.นี้ แถม “เฮียฮ้อ” ประกาศเดินหน้าลุยธุรกิจเต็มสูบ พร้อมประกาศลั่นปั๊มรายได้แตะ 1 หมื่นล้านบาทภายใน 3 ปี เมื่อโครงสร้างธุรกิจเปลี่ยนมีปัจจัยหนุนงานนี้เลยถูกอกถูกใจแฟนคลับเป็นพิเศษ…อิอิ
 